DA Den Europæiske Unions Tidende CE 70/133

(2004/C 70 E/135)

SKRIFTLIG FORESPØRGSEL E-2733/03

af Hiltrud Breyer (Verts/ALE) til Kommissionen

(11. september 2003)

Om: Støtte til stålværket Georgsmarienhütte

Den 1. marts 2003 berettede »Neue Osnabrücker Zeitung« (NOZ) om bytte af et stykke jord mellem stålværket Georgsmarienhütte GmbH og byen Georgsmarienhütte. I tilknytning hertil berettede NOZ den 23. april 2003 videre, at delstaten Niedersachsen stillede 1,9 mio. EUR til rådighed hertil. Dette beløb hænger sammen med, at byen Georgsmarienhütte for ca. 10 år siden erhvervede et stykke jord fra stålværket for et tilsyneladende alt for stort beløb på ca. 15 mio. DM. EU havde allerede rettet indvendinger mod en del af det beløb på ca. 80 mio. DM, som delstaten Niedersachsen for ca. 10 år siden betalte til stålværket. Endvidere vækker de gentagne salg mellem stålværket og de kommunale myndigheder mistanke om uretmæssig subvention.

1. Hvilket omfang er delstatens betaling af det omtalte beløb på 1,9 mio. EUR i overensstemmelse med EU-bestemmelserne?

2. Har delstatsregeringen givet Kommissionen meddelelse om denne betaling?

3. Hvor stor en del at det beløb, som delstaten betalte til stålværket Georgsmarienhütte, og som EU har rettet indvendinger imod, er blevet tilbagebetalt, og hvornår?

4. I hvilken udstrækning er de gentagne salg af banelinjen »Hüttenbahn«, som benyttes af stålværket på strækningen mellem stålværket og de kommunale myndigheder siden 1990, og herunder det seneste salg til Verkehrsgesellschaft Landkreis Osnabrück (VLO), forenelige med EU-lovgivningen?

Svar afgivet på Kommissionens vegne af Mario Monti

(21. oktober 2003)

1. På grundlag af oplysningerne i den skriftlige forespørgsel er det umuligt at se, til hvilket formål delstaten udbetalte 1,9 mio. EUR, og om beløbet har medført en fordel for stålværket Georgsmarienhütte. Det kan derfor ikke på nuværende tidspunkt vurderes, om denne betaling er i overensstemmelse med EU-reglerne. Kommissionen vil anmode Tyskland om oplysninger om udvekslingen af jordstykket og betalingen på 1,9 mio. EUR fra delstaten Niedersachsen.

2. Delstatsregeringen anmeldte ikke betalingen til Kommissionen.

3. Som allerede meddelt i svaret på det ærede medlems skriftlige forespørgsel E-0057/01 (1), forelagde forbundsregeringen i januar 2000 Kommissionen en række oplysninger, hvoraf det fremgik, at stålværket Georgsmarienhütte havde tilbagebetalt statsstøtte på 46 mio. DEM inklusive renter til delstaten Niedersachsen. Som det endvidere er anført i ovennævnte svar, meddelte forbundsregeringen den 8. maj 2000 Kommissionen, at salget af jordstykket »Westerkamp« var blevet annulleret. Georgsmarienhütte Holding GmbH har derfor tilbagebetalt al den statsstøtte, der var blevet betragtet som uforenelig med fællesmarkedet, til delstaten Niedersachsen.

4. Ifølge forbundsregeringen medførte Klöckner Werkes salg af »Hüttenbahn« (1978) og Georgs-marienhüttes genkøb af den (1996) ikke nogen væsentlig fortjeneste for stålværket Georgsmarienhütte. På grundlag af de foreliggende oplysninger mener Kommissionen derfor ikke, at der blev ydet statsstøtte i denne forbindelse. Kommissionen har ingen oplysninger om Georgsmarienhüttes videresalg af »Hüttenbahn« til Verkehrsgesellschaft Landkreis Osnabrück og vil anmode Tyskland om yderligere oplysninger derom.

(1) EFT C 235 E af 21.8.2001.